Кузма Прутков
Честолюбие

Превод от руски: Иван Николов, —

chitanka.info

Я ми дайте на Самсона

силата, Сократов ум;

дробовете на Клеона,

форума разтресли с шум;

Цицероновите думи,

Ювеналовата злост,

на Езопа злите глуми

и бастуна му непрост!

Бъчвата на Диогена;

Анибаловия меч,

който в бой за Картагена

е свистял в свирепа сеч!

На Психея махът верен,

на Сафо таланта плах,

още: пояса Венерин

и Аспазиния смях!

Я ми дайте на Сенека

черепа; Вергилев стих —

ще се изуми човека

от характера ми лих!

Мъжеството на Ликурга

щом усетя във гласа,

с нов глагол Санкт-Петербурга

тръгнал бих да потреса!

И, разбира се, тогава

ще засвети с блясък нов,

ще се слави с гръмка слава

името: Кузма Прутков!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.